Woede oor ligte straf vir man wat hond doodslaanŉ Hofuitspraak wat ŉ man van KwaZulu-Natal slegs op ŉ waarskuwing vrygelaat het nadat hy sy hond doodgeslaan het, veroorsaak ŉ oproer op sosiale media. Siya Mbhanjwa het Donderdag in die Pinetown-landdroshof skuldig gepleit op die aanklag dat hy sy hond met ŉ houtpaal doodgeslaan het. Barbara Laubscher, die woordvoerder van Kloof DBV, het haar teleurstelling teen die ligte straf op die organisasie se Facebook-blad uitgespreek. “Dit is kommerwekkend dat ons regstelsel van mening is dat só ‘n daad van wreedheid so ligtelik afgemaak kan word,” het sy geskryf. “Watter soort boodskap stuur dit aan die gemeenskap? ” Sy het gesê die Dierebeskermingswet is saamgestel om weerlose diere te beskerm. “As hierdie man na só ŉ gru-daad op ŉ dier vrygelaat kan word, sal hy ooit huiwer om iets soortgelyk aan kind te doen?” wou Laubscher weet. Facebook-gebruikers het ook hul woede oor die hofuitspraak uitgespreek, en sê die gereg het die hond gefaal. Klik hier om van die nagenoeg 230 kommentare te lees. Waarskuwing: Die foto wat by die skakel gepubliseer is, kan sensitiewe lesers ontstel. – SAPA